زبان
 زبان راج ءُ ٹکانی پجار اِنت ءُ ھمک راج چہ وتی ماتی زبانءَ پجارگ ءُ زانگ بیت ءُ ھمک راجءِ زبانءِ وتی یک تب ءُ مئیلے ءُ ھمک راجءَ وتی زبانءِ رھبند وتی زبانءِ تب ءُ مئیل ءُ ھما گال ءُ گالوارانی رھبندءَ گیش ءُ گیوار کتگ اَنت ءُ جھانی مزن دپترءَ (اقوام متحدہ )درستیں زبابانی ھک منّگ بوتگ کہ ھمک راجءَ وتی زبانءَ گپ جنگ ءُ نبشتہ کنگءِ ھک ھست اِنت بلے اَپسوزی گپ اِش اِنت کہ ما وتی زبانءِ رھنبدءِ گیش ءُ گیوارءِ واستءَ ھچ نہ کُتگ نا کہ پیسری میرچاکرءُمیر گھرام لاشاری ءِ دورءَ زبانءِ ھزمت بوتگ ناکہ مٰئے راجءِ ادگہ ھاکمانی دورءَ ھم زبانءِ گیش ءُ گیوارءِ باروا گپ ءُ تراں بوتگ ءُ مئے ھاکم ءُ زانتکار ءُ آلم درست ناتپاکیانی ھرجان بوتگ اَنت ءُ وت مہ وتی کسد ءُ کینگانی تھءَ کپتگ اَنت کہ آیاں زبانءِ باروءَ ھچ کارے نہ کُتگ ءُ نا کہ راجدپترءَ چُشیں نشان ءُ چیدگے دست کپ اِیت کہ مئے راجی ھاکم ءُ کماشاں پہ زبان ءَ چیزے کتگ یا گوشتگ. اے یک گواچنی گپے… !!!!!!!!
1947 یا 1950ءِ دورءَ مئے زانتکاریں ادیب ءُ زبان دوستاں اے ھبر ماراِتگ کہ زبانِ راجانی پجار اِنت ءُ ما ھم یک راجے زانگ بئیں ءُ ما بلوچ اِیں ءُ مئے زبان بلوچی اِنت ءُ یک ڈیھے ھُدابند اِیں کہ درآمداں سے ٹکُرءَ ٹکُر ٹکُر کُتگ ءُ سے ڈیھانی تھءَ ھوار کنگ اے زوراکیں دژمن مئے زبانءِ گاری ءِ رندءَ اَنت.
 ھمے ھاترءَ ادیب ءُ زانتکاراں ھمک وھدء.پہ َ زبانءِ راستیں رھبندءِ واستءَ جھد کُتگ بلے ناتپاکی سوبءَ سوبمند نہ بوتگ اَنت کہ پہ وت یک سیاھگے گچین بہ کن اَنت ءُ یک نبشتاری رھبندے سرءَ تپاک بہ کن اَنت. آھرءَسید ھاشمی ءَ بلوچی رھبند ٹھینتگ ءُ نبشتہ کُتگ بلے اُپسوزی گپ اِش اِنت کہ میر گل ھان نسیرءِ دورءَ شالءَ یک دیوانے پہ سیاھگءِ گیش ءُ گیوار واستَ لوٹائینگ بوتگ کہ 33 سی ءُ سے زباں زانتاں بھر زرتگ بلے آیاں ھرکسءَ دومی درآمدانی سیاھگ ءِ گپ کُتگ کہ پہ بلوچی زباں ءِ آباں زورگ بہ بنت بلے بلوچی سیاھگ ءُ راھبندءِ گیش ءُ گیواری گپ نہ بوتگ ءُ دلپدریں گپ اِش اِنت کہ سید ھاشمیءَ رھبند نبشتہ کُتگ ءُ بلوچی راستیں سیاھگ گیشینتگ بلے سید اِش آ دیوانءَ نہ لوٹائینگ پرچہ سید ھاشمی آ دیوانءَ لوٹائینگ نہ بوتگ وت یک جستے ؟
 پہ زبانءِ واستءَ بازیں زانتکارءُ ادیب یکجاہ بوتگ اَنت رھبندءِ سرءَ گپ ءُ تران بوتگ بلے بلوچی آب ءُ گال ءُ گالوارانی سرءَ تپاک نہ بوتگ ءُ ھمے نیمون اِش دیمءَ آورتگ کہ رھبند نہ گیش اِتگ ءُ سیدءِ رھبندءَ بازیں تازی آب در کنگ بوتگ کہ مئے نیکراھی مردم نہ منّنت ءُ لھتیں ھند ءُ دمگاں اے آب گوشگ بنت..
 مئے زانتکارانی پیسری گپءُ نیمون ھمیش بوتگ کہ رھبند نہ گیش اِتگ رھبند کہ سید ھاشمیءَ گیشینتگ نوں گش اَنت کہ اربی آب زورگ بہ بنت بلے ھمے اربی آب مئے گال ءُ گالوارانی تھءَ نیست اَنت ءُ ما اِش گوشت نہ کنیں ءُ ھنوں مارا کرنے بیت کہ ھمے آبانی سرءَ اَڈتگییں !!!!!!!!
 بلے من گوشگ لوٹاں کہ زبانءُ رھبندءَ ھچ میار نیست ءُ زبانءِ سیاھگی رھبند سیدءَ گشینتگ ءُ راست ءُ تچکیں رھبند ھمیش اِنت اگاں بلوچ زبان دوست ءُ زبان زانت ءُ نبشتہ کار ءُ وانوک گوں بلوچی چمانءُ بچار اَنت بلوچی رھبند گیش اِتگ ءُ سک ڈولدار اِنت بلے مارا پیسرءَ بلوچ بوگ لوٹ اِیت. مارا راج دوست بوگ لوٹ اِیت, مارا زبان دوست بوگ لوت اِیت ءُ مارا تپاک بوگ لوٹ اِیت اے چیز کہ مئے تھءَ. بنت مئے درستیں آڈ گیش ءُ گیوار بنت. ءُ مرچگیں وھد ءِ لوٹ ھمیش اِنت کہ مئے راجءِ رھشون ءُ ادیب تپاک بہ بنت کہ راج وت تپاک بیت .دژمناں مئے زمین ءُ مڈی بُرتگ اَنت اگاں ما وتی زبانءُ دود ءُ ربیدگانی پھریز ءَ مہ کنیں اِے زوراکیں زورک مئے زبان ءُ دودءُ ربیدگاں گاری رندءَ اَنت !!!!!
اَلی جُمّا زامرانی